ໃນຂອບເຂດການຢ້ຽມຢາມສັນຖະວະໄມຕີ ສປປ ລາວ ຢ່າງເປັນທາງການ, ຕອນເຊົ້າວັນທີ 28 ກໍລະກົດ, ຢູ່ນະຄອນຫຼວງວຽງຈັນ, ທ່ານ ໂດ້ວັນຈຽນ ປະທານຄະນະກໍາມະການສູນກາງແນວໂຮມປະເທດຊາດຫວຽດນາມ ໄດ້ໄປຢ້ຽມຢາມ ແລະ ມອບຂອງຂວັນໃຫ້ໂຮງຮຽນສອງພາສາລາວ-ຫວຽດນາມ ຫງວຽນຢູ.
ຕາມທ່ານ ໂດ້ວັນຈຽນ ແລ້ວ, ໃນຊຸມປີຜ່ານມາ, ດ້ວຍພາລະກໍາຂອງຕົນ, ໂຮງຮຽນບໍ່ພຽງແຕ່ສອນວັດທະນະທໍາໂດຍກົງເທົ່ານັ້ນຫາກຍັງສອນພາສາລາວ ແລະພາສາຫວຽດນາມ ໃຫ້ແກ່ບັນດານັກຮຽນ. ນີ້ແມ່ນສິ່ງລໍ້າຄ່າທີ່ສຸດ, ແມ່ນຂົວເຊື່ອມຕໍ່ເພື່ອຮັກສາ, ເພີ່ມພູນຄູນສ້າງສາຍພົວພັນມິດຕະພາບທີ່ເປັນ ມູນເຊື້ອ, ຄວາມສາມັກຄີສະໜິດຕິດພັນລະຫວ່າງສອງປະເທດຫວຽດນາມ-ລາວ.
ໂດຍແບ່ງປັນບັນດາຄວາມຫຍຸ້ງຍາກຂອງໂຮງຮຽນ, ທ່ານປະທານຄະນະກໍາມະການ ສູນກາງແນວໂຮມປະເທດຊາດຫວຽດນາມ ປາດຖະໜາວ່າ ໝູ່ຄະນະພະນັກງານຄູສອນຈະສືບຕໍ່ມານະພະຍາຍາມຜ່ານຜ່າຄວາມຫຍຸ້ງຍາກ, ຕັດສິນໃຈປະຕິບັດຄຳຂວັນ “ສອນດີ-ຮຽນເກັ່ງ”, ສ້າງໂຮງຮຽນໃຫ້ເປັນບ່ອນທີ່ໄວ້ເນື້ອເຊື່ອໃຈຂອງພໍ່ແມ່ນັກຮຽນ, ປະຕິບັດຖືກຕາມແນວທາງນະໂຍບາຍຂອງສອງພັກ, ສອງລັດ, ຮັດແໜ້ນການພົວພັນ, ນໍ້າໃຈສາມັກຄີແບບພິເສດຫວຽດນາມ-ລາວ.
ເນື່ອງໃນໂອກາດນີ້, ທ່ານ ໂດ້ວັນຈຽນ ໄດ້ມອບຂອງຂວັນລວມມີຄອມພີວເຕີ ແລະ ເຄື່ອງພິມ 5 ຊຸດເພື່ອໜູນຊ່ວຍໂຮງຮຽນສອງພາສາລາວ-ຫວຽດນາມ ຫງວຽນຢູ ດ້ວຍຄວາມປາດຖະໜາວ່າ ຄູສອນ ແລະ ນັກຮຽນຂອງໂຮງຮຽນຈະສືບ ຕໍ່ມານະພະຍາຍາມຜ່ານຜ່າຄວາມຫຍຸ້ງຍາກ, ບັນລຸຜົນງານຫຼາຍຢ່າງໃນ ພາລະກິດສຶກສາ-ກໍ່ສ້າງກວ່າອີກ; ຍູ້ແຮງການໂຄສະນາ, ການສຶກສາກ່ຽວກັບ ມູນເຊື້ອການພົວພັນແບບພິເສດຫວຽດນາມ-ລາວ ໃນໝູ່ປະຊາຊົນທຸກຊັ້ນວັນນະ ຢ່າງບໍ່ຢຸດຢັ້ງ, ເປັນຕົ້ນແມ່ນ ຮຸ່ນໜຸ່ມສອງປະເທດ, ຜ່ານນັ້ນ ກໍປະກອບສ່ວນນໍາ ການພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການ ຮ່ວມມືຮອບດ້ານຫວຽດນາມ-ລາວ ໃຫ້ນັບມື້ນັບພັດທະນາຢ່າງດີງາມ.
ບູນມີ